
Polonia – un “premiant” al reformelor economice

 

Anul electoral în Polonia coincide în mod spectaculos cu deciziile şefilor de state NATO şi Uniunea Europeană de integrare deplină a acestei ţări în structurile euro-atlantice. Polonia este în mod cert unul din premianţii reformelor de tip capitalist din Europa Centrală şi un model de invidiat pentru restul ţărilor din Tratatul de la Varşovia.

Printr-o politică de reforme curajoase – începute încă din august 1989, după prima victorie electorală a Solidarităţii, pe vremea când România nu avea în faţă câteva luni bune de dictatură – Polonia a stopat în timp record haosul economic post-comunist. Ea este prima ţară est-europeană care a revenit la nivelul producţiei industriale din 1989.

Devalorizarea monedei naţionale a fost stopată în 1993 – când în România se atingeau recordurile inflaţiei. Introducerea unei monede stabile – “zlotul forte” – a fost posibilă în acelaşi an datorită sprijinului financiar extern şi investiţiilor directe ale marilor societăţi multinaţionale (cifrate în 7 ani la peste 12 miliarde dolari faţă de 2,5 miliarde în România).

În 1996, rata inflaţiei a fost de numai 15% în Polonia, iar producţia industrială a înregistrat o creştere de 10%. Produsul Intern Brut a cunoscut în ultimii doi ani o rată spectaculoasă de creştere: 6,1% în 1996 şi 7,3% în prima parte a anului 1997.

Motorul expansiunii economice poloneze nu l-au reprezentat doar investiţiile străine ci şi – elemente important pentru o creştere economică sănătoasă – cererea internă mereu mai mare de mărfuri şi servicii.

După efectul dureros al primilor doi ani de “terapie de şoc” – 1991 şi 1992 – puterea de cumpărare a polonezilor a crescut constant în ultimii ani: cu 4,4% în 1996 şi cu 5,9% în primele 9 luni din 1997.

Această “economie de vitrină” a Estului european se află acum în faţa pericolului de a pierde tempo-ul reformelor după un an electoral dificil, în care continuitatea politicilor economice pare ameninţată de dispute politice artificiale. Analiştii economici occidentali, care sunt şi principalii artizani ai reformelor poloneze, au exprimat temeri similare în 1993, după victoria electorală a foştilor comunişti. Atunci ei aveau să constate că lecţia economiei de piaţă a fost însuşită cu uşurinţă de comuniştii reformaţi din “Alianţa Stângii Democrate”.

Se speră că şi învingătorii din 1997 vor face acelaşi lucru.

 

Partidele politice poloneze înaintea alegerilor

din 21 septembrie

 

Scurtarea tranziţiei politice în Polonia nu poate fi atribuită doar unui “avans decisiv al culturii politice”. Ea este în mare măsură rezultatul unei decizii legislative de o simplitate dezarmantă: ridicarea pragului electoral la 5%.

Acest prag electoral a triat sever zecile de formaţiuni pseudo-politice înscrise în lupta electorală la începutul anului 1990 – între care “Partidul băutorilor de bere” a făcut deliciul caricaturiştilor. Trei ani mai târziu, doar şase formaţiuni politice şi alianţe electorale reuşeau să intre în Parlament la alegerile din septembrie 1993. Numărul lor s-a redus la cinci, în septembrie 1997.

Înaintea alegerilor de la 21 septembrie, scena politică poloneză era dominată – ca şi în alte ţări est-europene – de foştii comunişti. “Alianţa Stângii Democrate” (SLD), controlată de fost nomenclatură comunistă, a câştigat alegerile din 1993, profitând de neînţelegerile ivite dintre noul şi neexperimentatul lider al Solidarităţii, Marian Krzaklewski, pe de-o parte, şi reformiştii radicali din jurul lui Leszek Balcerowicz, pe de altă parte. 

Alianţa Stângii Democrate a fost creată la 16 iulie 1991 şi a cooptat progresiv 28 de partide şi grupări politice, între care o facţiune din Partidul Socialist Polonez, Uniunea Comuniştilor Polonezi, Social-Democraţia Republicii Poloneze, Convenţia Naţională a Sindicatelor (o replică socialistă la “Solidaritatea”) şi Uniunea Democratică a Femeilor.

SLD s-a menţinut vreme de 4 ani la putere printr-o abilă politică de alianţe. Această politică avea să macine, dealtfel, credibilitatea electorală a micilor partide aliate: Partidul Ţărănesc şi Uniunea Muncii.

În plan economic, guvernele de după 1993 au respectat aranjamentele stabilite după 1990 cu Fondul Monetar Internaţional. Ele au ştiut să beneficieze de efectele politicilor de austeritate din 1991-1993. Ca urmare, inflaţia s-a diminuat de aproape 3 ori, iar noua monedă poloneză – simbol al stabilităţii economice recâştigate – a fost protejată prin măsuri ferme.

Ofensiva diplomatică poloneză pentru integrarea deplină în structurile euro-atlantice nu a suferit nici cea mai mică fisură în urma schimbării de guvern din 1993 şi acest lucru a fost apreciat cum se cuvine în cancelariile occidentale. “Alianţa Democratică a Stângii” s-a prezentat la alegerile din 21 septembrie 1997 cu o carte de vizită de invidiat: admiterea Poloniei la integrarea în NATO şi UE, stabilitate monetară, stoparea inflaţiei şi o creştere economică remarcabilă: 6-7 procente anual.

Preşedintele socialist Alexander Kwasniewski s-a implicat, masiv în campania electorală a stângii, avertizând că o eventuală pierdere a puterii de către foştii comunişti ar echivala cu “irosirea realizărilor din ultimii ani, frânarea creşterii economice şi, de aici, o destabilizare politică”. Nu a lipsit nici argumentul extern al posibilei pierderi a poziţiei privilegiate pe care o are Polonia faţă de restul ţărilor est-europene.

 

a. Ex-comuniştii, la dreapta “solidarităţii” ?

La alegerile parlamentare din 1993 şi, mai ales, la cele prezidenţiale din 1995, au cântărit foarte greu în balanţă eforturile socialiştilor de a se prezenta ca un partid social-democrat modern, în stilul celor din Europa Occidentală. A contat, de asemenea, angajamentul socialiştilor de a urma marile obiective ale politicii de privatizare.

Mass-media poloneză a cultivat în ultimii 4 ani cu abilitate ideea “schimbării la faţă” a ex-comuniştilor, care s-ar situa azi mai degrabă la “dreapta” Solidarităţii în ce priveşte strategiile economice.

Creditul de care s-a bucurat guvernarea socialistă în ochii investitorilor occidentali i-a făcut pe mulţi observatori să relativizeze deosebirile doctrinare dintre “stânga” şi “dreapta” poloneză. Charles Goti observa în ajunul alegerilor, în “The Washington Post”, că “polarizarea vieţii poloneze este mai degrabă aparentă decât reală. Liderii Solidarităţii nu sunt chiar o adunătură de demagogi fără experienţă, dar nici actuala reţea de “băieţi roşii” nu mai este atât de eficientă ca în trecut. (….) Ar fi mult mai exact să se afirme că atunci când este vorba de politica economică, ceea ce în trecut a fost stânga acum este centru-dreapta, iar ceea ce a fost odinioară dreapta reprezintă acum centru-stânga”.

Discursul electoral al Solidarităţii nu s-a lăsat, însă, impresionat de aceste subtilităţi teoretice. El a acuzat deschis revirimentul profitocraţiei comuniste, care a fost ajutată să ocupe – în timpul mandatului guvernamental al stângii – cele mai înalte posturi în administraţie şi în lumea afacerilor. Opoziţia a acuzat guvernul socialist de întârzierea reformei pensiilor şi de stagnarea sectorului agricol. Cu o productivitatea redusă, agricultura ocupă 25% din populaţia activă a Poloniei şi contribuie prea puţin la formarea venitului naţional.

“Acţiunea Electorală Solidaritatea” (AWS) a reunit în preajma alegerilor 36 de partide şi formaţiuni de o mare diversitate, de la cele de orientare liberală până la cele naţionaliste, conservatoare sau catolice. Platforma acestei coaliţii largi a pus în atenţia electoratului valorile familiei, ale proprietăţii – cu un program de reprivatizare a proprietăţilor confiscate de comunişti –, descentralizarea administraţiei, reforma sistemului de asigurări sociale, a asistenţei medicale şi a învăţământului.

Dincolo de aceste pachete de promisiuni electorale, analiştii economici au apreciat de la bun început că o nouă alternanţă la guvernare nu ar schimba mult din cursul reformelor iniţiate imediat după 1989. Şi “Solidaritatea” şi “Alianţa Stângii”, spun observatorii scenei poloneze, au aplicat până acum acelaşi program de reforme – pregătit în laboratoarele F.M.I.

Este de consemnat, însă, că programul “Acţiunii Electorale Solidaritatea” conţine şi sloganuri de inspiraţie sindicalist-populistă, care îndeamnă la adoptarea unor politici fiscale şi monetare mai puţin severe decât până acum. Comentariile presei s-au arătat, de asemenea, îngrijorate de “abordarea xenofobă” a problemelor privatizării de către formaţiunile naţionaliste din AWS.

 

b. Liberalii, arbitrul scenei politice poloneze

A treia forţă electorală în perspectiva alegerilor din 21 septembrie au reprezentat-o în mod cert liberalii.

“Uniunea pentru Libertate” (UW) este o grupare de centru, care cuprinde cel mai mare număr de intelectuali şi cele mai multe celebrităţi politice, inclusiv trei foşti premieri din perioada 1989-1993: Tadeusz Mazowicki, Krysztof Bielecki şi Hanna Suchocka. Liderul acestei grupări este profesorul de economie Leszek Balcerowicz, considerat părintele “terapiei de şoc” aplicată în Polonia după 1990.

Liderul Uniunii liberale, Leszek Balcerowicz, a lansat cu 10 zile înaintea scrutinului de la 21 septembrie un plan economic ambiţios, care propune un ritm de creştere de trei ori mai înalt decât cel din Europa Occidentală, dublarea puterii de cumpărare a polonezilor în viitorii 10 ani, reducerea inflaţiei de la 15% la 5% anual şi o reducere cu 30% a şomajului până în anul 2000.

Căile prin care liberalii cred că se poate ajunge la acest rezultat sunt inspirate din recomandările F.M.I. Ele sunt, de aceea, familiare şi economiştilor români sau din ţările est-europene. Este vorba, în ordine, de: asanarea finanţelor publice, ridicarea barierelor birocratice din economie, suprimarea monopulului de stat în sectorul energetic şi al telecomunicaţiilor, încheierea procesului de privatizare. 

Ca vicepremier şi ministru al economiei în guvernele din 1991-1993, Balcerowicz a avut de surmontat în campania electorală amintirea neplăcută pe care societatea poloneză o păstrează politicilor sale de austeritate. Rezultatele scrutinului aveau să arate, însă, că un procent însemnat din rândul electoratului este dispus să accepte în continuare reforme severe, în perspectiva atingerii unor noi nivele de echilibru în economie, compatibile cu standardele Europei Occidentale.

Liberalii lui Balcerowicz s-au arătat de la început deschişi unui guvern de coaliţie cu partidele din jurul Solidarităţii, deşi sloganurile populiste ale acestora distonează cu intenţia “Uniunii pentru Libertate” de a continua reformele radicale începute în 1990. Este de notat că Uniunea liberală este percepută în exterior ca partid al unei reforme economice responsabile, de pe urma căreia a beneficiat şi guvernul socialist din ultimii 4 ani * .

“Partidul Ţărănesc” (PSL) este o formaţiune care a fiinţat înainte de 1989 “tolerată” fiind de regimul totalitar din Polonia. După 1989, partidul a trecut în opoziţie împreună cu foştii comunişti şi a revenit la guvernare odată cu ei, în 1993. Waldemar Pawlak, liderul PSL, a primit chiar postul de premier în guvernul format imediat după alegeri, ca o dovadă a generozităţii aliaţilor săi mult mai puternici. În 4 ani de guvernare, însă, capitalul politic al PSL s-a erodat – în mod paradoxal – mai mult decât al principalului partid de guvernământ.

Ca rezultat al neînţelegerilor cu socialiştii, PSL s-a considerat “opozant” după 1995. Partidul s-a sprijinit pe tradiţie şi pe religia catolică, dar prestaţia sa politică nu a reuşit să convingă electoratul. Cotat cu 7-8 procente în preajma alegerilor, PSL a fost considerat un aliat posibil atât pentru socialişti cât şi pentru Solidaritatea. 

Mişcarea pentru Reconstrucţia Poloniei” (ROP) este o grupare radicală de dreapta, cu vederi naţionaliste. Liderul acestei grupări, Jan Olszewski, a fost prim-ministru într-unul din guvernele conduse de Solidaritatea după 1989, dar a intrat în conflict cu preşedintele de atunci al Poloniei, Lech Walesa. Disputa celor doi avea să ducă la căderea guvernului Olszewski în 1992.

După ieşirea din scena politică a lui Lech Walesa, “Mişcarea pentru Reconstrucţia Poloniei” nu ar putea lipsi, azi, într-un guvern de coaliţie alcătuit de “Acţiunea Electorală Solidaritatea” şi liberalii lui Balcerowicz.

“Uniunea Muncii”, formaţiune de stânga – necomunistă – a fost prezentă în Dieta poloneză, în legislatura 1993-1997. A deţinut 41 de mandate în Seim şi 3 în Senat. Înaintea alegerilor din septembrie 1997 era cotată cu 6-7% din vot. În eventualitatea că ar fi intrat în Parlament, Uniunea Muncii constituia un aliat sigur al socialiştilor.

 

Rezultatele scrutinului din 21 septembrie 1997

 

· Numărul alegătorilor: 28,5 milioane

· Participarea la vot: 48%

· Numărul candidaţilor: 6.590 pentru 460 locuri în Dietă

Şi 520 pentru 100 locuri în Senat

· Birouri de vot: 22.780

· Voturi pentru listele electorale:

A. Formaţiuni de centru-dreapta

1. Acţiunea Electorală Solidaritatea ……………………………… 33,83%

2. Uniunea pentru Libertate ………………………………………... 13,37%

3. Mişcarea pentru Reconstrucţia Poloniei ………………………….. 5,56%

B. Formaţiuni de centru stânga

1. Alianţa Stângii Democrate ……………………………………… 27,13%

2. Partidul Ţărănesc ………………………………………………... 7,31%

Repartiţia mandatelor în Seim şi comparaţia cu alegerile parlamentare din 1993 arată că Partidul Ţărănesc, aliatul la guvernare al foştilor comunişti, este marele învins al alegerilor din 1997. El a pierdut peste 100 de mandate, în vreme ce Alianţa Stângii a pierdut doar 7 mandate.

 

Repartizarea mandatelor în Seim

(după alegerile din 19 septembrie 1993)

 

1. Alianţa Stângii Democrate ………………………………... 171 mandate

2. Partidul Ţărănesc Polonez ………………………………... 132 mandate

*

3. Uniunea pentru Libertate …………………………………. 74 mandate

4. Uniunea Muncii ………………………………………….. 41 mandate

5. Confederaţia Poloniei Independente ……………………... 22 mandate

6. Blocul Independent de Susţinere …………………………... 16 mandate

*

7. Minoritatea Germană din Polonia ……………………………. 3 mandate

(după alegerile din 21 septembrie 1997)

1. Acţiunea Electorală Solidaritatea ………………………….. 201 mandate

2. Uniunea pentru Libertate …………………………………… 60 mandate 

3. Mişcarea pentru Reconstrucţia Poloniei ……………………. 6 mandate

*

4. Alianţa Stângii Democraţia ………………………………… 164 mandate

5. Partidul Ţărănesc Polonez …………………………………. 27 mandate

*

6. Minoritatea germană ……………………………………….. 2 mandate 

 

 

 

 

 

Constituţia poloneză din 1997

 

Contextul politic post-electoral din Polonia este marcat în această toamnă de intrarea în vigoare a noii Constituţii. Este prima modificare majoră a legii fundamentale în cei 8 ani de la căderea regimului comunist.

Adoptată prin referendum în luna mai 1997, noua Constituţie garantează drepturile civile şi libertatea economică. Ea slăbeşte puterea prezidenţială în raport cu legislativul. Astfel, a fost coborâtă de la 66% la 60%, majoritatea necesară pentru ca Parlamentul să anuleze veto-ul prezidenţial la un proiect de lege. A fost eliminată, de asemenea, prevederea constituţională care acorda preşedintelui dreptul de a interveni în numirea unor miniştri importanţi, precum cel de la Interne, Apărare, Afaceri Externe.

Preşedintele Poloniei nu mai poate opune vetou-ul său bugetului naţional.

Constituţia care a intrat în vigoare la 17 octombrie conferă primului ministru puteri sporite. El are acum un rol decisiv în alcătuirea cabinetului şi în punerea în aplicare a programului de guvernare.

Curtea Constituţională a căpătate şi ea puteri sporite în atestarea compatibilităţii legilor cu Constituţia. Nici chiar Parlamentul nu se poate opune deciziilor acesteia. Cetăţenii se pot adresa direct Curţii pentru a contesta o lege sau alta. Grupurile de peste 100.000 de cetăţeni pot avea şi iniţiativă legislativă.

Noua Constituţie defineşte Polonia, după modelul democraţiilor europene, ca un stat asistenţial, garantând accesul gratuit la serviciile de asistenţă medicală, la educaţie şi un salariu minim pentru toţi polonezii.

Guvernului îi revine obligaţia constituţională de a reduce şomajul şi de a stimula construcţia de locuinţe. Datoria publică nu poate trece de 60% din Produsul Intern Brut, iar executivul nu are voie să finanţele deficitul bugetelor prin Banca Naţională. Parlamentul pierde prerogativa de a discuta şi aproba anual politica monetară a Băncii Naţionale, ceea ce consolidează independenţa acesteia.

Statul polonez este, potrivit Constituţiei, separat de puternica biserică romano-catolică.

Lista noului guvern polonez

 

Desemnarea oficială a primului ministru a fost programată după intrarea în vigoare a noii Constituţii poloneze, la 17 octombrie, şi după convocarea noului Parlament.

Formaţiunea liberală a contat până în ultimul moment pe şansele liderului său Lesek Balcerowicz de a conduce un guvern de coaliţie.

La rândul ei Acţiunea Electorală Solidaritatea a avut cel puţin patru candidaţi pentru postul de premier. Între ei s-a numărat Jerzy Buzek, expertul economic al AWS, Wieslaw Walendziak, fost director al televiziunii naţionale poloneze, Maciej Plazynski, fost prefect de Gdansk, şi Andrzej Wiszniewski,, fost rector al Politehnicii din Wroclaw.

Preşedintele socialist Alexander Kwasniewski a susţinut ideea amânării desemnării, argumentând că “Trebuie acordat timp oamenilor politici pentru a găsi cea mai bună soluţie”.

La 18 octombrie, Solidaritatea l-a desemnat pe profesorul Jerzy Buzek, în vârstă de 57 ani, să formeze noul guvern.

Biografia premierului desemnat îl prezintă ca un om de ştiinţă protestant, absolvent al Şcolii politehnice din Gliwice (Silezia) şi al unui stadiu universitar la Cambridge, în 1970-1971. A lucrat ca cercetător la Institutul de Inginerie Chimică al Academiei Poloneze – unde în 1980 a înfiinţat o filială a Solidarităţii – şi a predat la Şcoala Politehnică din Opole.

Buzek s-a alăturat din 1980 Solidarităţii şi a avut în anii ’80 un rol de conducere în structurile clandestine ale sindicatului. Primul congres naţional al Solidarităţii, din 1981 a fost prezidat de profesorul Buzek, pe atunci în vârstă de 41 de ani.

Premierul desemnat a declarat că doreşte să colaboreze cu şeful statului, reprezentat al social-democraţiei, dar că nu va ceda în faţa acestuia.

Condiţiile perioadei de coabitare – a doua după căderea comunismului în Polonia – sunt, astăzi, altele decât cele dintre anii 1993 şi 1995. Pe atunci, şef al statului era liderul “Solidarităţii”, Lech Walesa, iar majoritatea parlamentară aparţinea stângii ex-comuniste. Acum Polonia condusă de un guvern pro-occidental se află în faţa unor negocieri importante pentru aderarea la NATO şi Uniunea Europeană. Acest argument a cântărit greu şi în ochii electoratului, care a trimis la 21 septembrie în parlament o majoritate pro-occidentală.

*

* *

 

La 29 octombrie – cinci săptămâni după alegerile parlamentare – premierul desemnat, Jerzy Buzek, a prezentat lista noului guvern de centru-dreapta. Iată principalele portofolii:

- Prim ministru: Jerzy Buzek (Acţiunea Electorală Solidaritatea)

*

- Vicepremier şi ministru de finanţe: Leszek Balcerowicz (Uniunea pentru Libertate)

- Vicepremier, ministru de interne şi al administraţiei locale: Janusy Tomasyewski (Acţiunea Electorală Solidaritatea)

*

- Ministrul de externe: Bronislaw Geremek (Uniunea pentru Libertate)

- Ministrul integrării europene: Ryszard Czarnecki (Acţiunea Electorală Solidaritatea)

- Ministrul apărării: Janusz Onyszkiewicz (Acţiunea Electorală Solidaritatea)

- Ministrul justiţiei: Hanna Suchocka (Uniunea pentru Libertate)

- Ministrul economiei: Emil Wasacz (Acţiunea Electorală Solidaritatea)

· Ministrul agriculturii: Jacek Janiszewski (Acţiunea Electorală Solidaritatea)

· Secretar de stat pentru serviciile speciale: Janusz Palubicki (Acţiunea Electorală Solidaritatea)

 

O primă constatare a observatorilor politici a fost aceea că numeroşi miniştri din cabinetele anterioare de centru-dreapta îşi reiau posturile. Astfel, Leszek Balcerowicz, artizanul “terapiei de şoc” de la începutul anilor ‘90 redevine ministru al finanţelor, iar Janusz Onyszkiewicz îşi reia portofoliul apărării, pe care l-a deţinut în 1993 în cabinetul Suchocka. Ultimul şef de guvern dinaintea alegerilor din 1993, Hanna Suchoka, ocupă acum postul de ministru al justiţiei, iar la Ministerul Agriculturii a fost desemnat un alt membru al cabinetului Suchocka, Jacek Janiszewski.

Premierul Buzek a încercat să îmbine experienţa guvernamentală şi prestigiul unor personalităţi din Uniunea liberală cu oameni-forte din structura de azi a “Solidarităţii” şi din micile partide care i s-au aliat în această campanie electorală. Este cazul vice-premierului Tomaszewski, mâna dreaptă a liderului Solidarităţii şi coautor al programului electoral din septembrie 1997. El va deţine portofoliul internelor şi administraţiei locale, cu mandatul de a pune în practică programul de descentralizare.

 

Perspectivele coabitării dintre Preşedinţie şi

legislativ

 

Mandatul preşedintelui socialist Alexander Kwasniewski, ales la 19 noiembrie 1995 pentru o perioadă de 5 ani, expiră abia în anul 2000. Pierderea majorităţii parlamentare de către foştii comunişti îi îngreunează, însă, situaţia. Preşedintele Kwasniewski va fi confruntat în ultimii 3 ani ai mandatului său nu numai cu o majoritate de centru-dreapta, dar şi cu serioase reduceri ale prerogativelor sale constituţionale. Dreptul de a se opune prin veto deciziilor Parlamentului a fost diminuat, iar acordul său pentru desemnarea unor miniştri-cheie nu mai este necesar. Uniunea liberală, membră a coaliţiei majoritare, a fost până acum foarte critică la adresa politicii de încetinire a privatizării patronată de şeful statului şi de partidele de stânga.

Alexander Kwasniewski a declarat imediat după alegeri că este pregătit să coopereze cu dreapta: “Aceasta este una din regulile democraţiei – a spus el. Dacă guvernul este ales în mod democratic sunt obligată să cooperez, iar obligaţia parlamentului, la rândul său, este de a coopera cu şeful statului”.

Analiştii politici apreciază că noul guvern de centru-dreapta va putea negocia de pe poziţii mai bune condiţiile aderării Poloniei la Uniunea Europeană. Jerzy Buzek a anunţat că va încerca să obţină termeni cât mai favorabili în cursul negocierilor care vor urma. “Uniunea Europeană este conştientă de problemele Poloniei, a spus noul premier, şi o va ajuta să le rezolve, luând în considerare şi faptul că ţara noastră reprezintă o piaţă de desfacere de peste 40 de milioane de oameni”.

Sprijinul financiar direct al UE pentru restructurarea unor sectoare va fi direcţionat spre industria siderurgică, textilă, sectorul minier şi agricultură. Asanarea industriei grele şi a minelor de cărbuni – priorităţi ale cabinetului Buzek – ar putea crea, însă, în lunile următoare tensiuni sociale. Ele pot afecta raporturile noii majorităţi parlamentare cu şeful statului.

Programul social şi economic de inspiraţie sindicală a Solidarităţii va cunoaşte importante modificări în urma alianţei cu liberalii, a avertizat preşedintele Kwasnieski. El a declarat că, la rândul său, va cere guvernului să ţină seama de categoriile sociale defavorizate: tineretul, pensionarii, familiile cu mulţi copii.

Raporturile dintre majoritatea parlamentară de centru-dreapta şi şeful statului ar putea fi influenţate şi de modificările spectrului politic polonez după încheierea scrutinului.

Acţiunea Electorală Solidaritatea a creat imediat după alegeri Partidul Democrat Creştin care înglobează câteva partide din AWS, asociaţii civice şi personalităţi. În replică, fostul preşedinte, Lech Walesa, a anunţat la două săptămâni după scrutin crearea propriului său partid, intitulat “Democraţia creştină a celei de-a treia Republici”. Walesa scontează pe adeziunea a 50% din alegătorii care nu s-au prezentat la alegerile din 21 septembrie pentru că nu s-au recunoscut în nici una din platformele electorale de până acum.

Observatorii politici apreciază că aglomerarea noilor formaţiuni politice în sectorul democraţiei creştine este determinată nu numai de victoria electorală a centrului-dreapta în Polonia, dar şi în prezenţa unui pregătesc partid creştin democrat în Germania vecină. În replică, forţele stângii pregătesc o polarizare asemănătoare, menită să compenseze pierderea de popularitate – îndeosebi în cazul câtorva partide mici.

Stânga poloneză nu mizează în acest moment pe alegeri anticipate pentru a reveni la putere. Ea este preocupată, mai degrabă, de consolidarea propriilor sale poziţii, deşi nu exclude erodarea treptată a capitalului politic al Solidarităţii şi al liberalilor, ca urmare a reformelor pe care vor fi nevoiţi să le ducă până la capăt. Un al doilea motiv de îngrijorare pentru noua majoritate parlamentară sunt rivalităţile care pot apărea în interiorul coaliţiei.

Există, totuşi, o certitudine a politicii poloneze în următorii patru ani: continuitatea reformelor economice nu va avea de suferit. Presiunea liberalilor din noul guvern le-ar putea accelera chiar. Continuitatea a fost unul din atuurile politicii poloneze din ultimii 8 ani. Toate guvernele de după 1989 au aplicat programe viguroase de schimbări economice, în pofida promisiunilor populiste din campaniile electorale.

